કબાટના એક ખૂણામાં એક પોટલું પડ્યું હતું. મેં એને ખેંચીને બહાર કાઢ્યું, એ જોવા કે એમાં શું સચવાયું છે ! મારી નવાઈ વચ્ચે રિષભના બાળોતિયા, ઘોડિયાની ખોઈ, ગોલુના એક ફૂટ લાંબા ફ્રોક, ચડ્ડીઓ, મોજા સચવાયેલા હતા ! મને મારી મા યાદ આવી ગઈ. એ કહેતી કે ઘોડિયે સુતા છોકરાના બાળોતિયા સાચવી રાખવાથી છોકરાના આયુષ્યમાં વધારો થાય. આ સાચું છે કે ખોટું, એની મને ખબર નથી પણ મા હોવાને નાતે એ પોટલું મેં આજ દિન સુધી સાચવી રાખ્યું છે… ને…. ને… હજુ પણ સાચવી રાખીશ. મેં એ કપડાની ફરીથી ઘડી કરી બાંધવાના કપડાની ધૂળ ખંખેરી ફરી એમાં ગોઠવી બાંધીને પોટલું ફરી એની મૂળ જગાએ મૂકી દીધું. એક ખૂણામાં ભંગાર જેવી હાલતમાં ટ્રાયસીકલ પડી હતી. કદાચ કોઈ કબાડી એના પંદર રૂપિયા પણ ન આપે એવી ખરાબ હાલતમાં હતી. પહેલા રિષભે અને પછી ગોલુએ એને ફેરવી ફેરવી એવી કરી નાખી હતી કે એ જરાયે ચલાવવા લાયક રહી જ નહોતી. હવે તો ગોલુ સ્કૂટી ફેરવે છે, રિષભને એનું પોતાનું બાઈક છે અને એમની પાસે કાર છે ત્યારે આ ટ્રાયસીકલ શું કામ અહીં પડી છે ? મેં એને વેચી કેમ ન દીધી ?